Í gær sendi Warner Bros . kvikmyndafyrirtækið frá sér síðustu stiklu ( e. Final trailer ) fyrir eina af stærstu kvikmyndum sem fyrirtækið mun frumsýna á þessu ári , Joker , með Joaquin Phoenix í hlutverki Jókersins , erkióvinar Leðublökumannsins . Mikil eftirvænting ríkir fyrir frumsýningu myndarinnar , og miðað við þau sýnishorn sem birst hafa til þessa , eru menn sérlega spenntir að sjá frammistöðu Phoenix , en margir þekktir leikarar hafa spreytt sig á hlutverki Jókersins , menn eins og Jack Nicholson , Heath Ledger og Jared Leto . Veigar Margeirsson tónskáld þurfti að fljúga til Los Angeles til að geta séð sýnishorn úr Jókernum . Haraldur Jónasson / Hari Íslendingar hafa aðkomu að myndinni á fleiri en eina vegu því auk þess sem Hildur Guðnadóttir semur tónlistina í myndinni , og sagt hefur verið frá áður í Morgunblaðinu , sér Veigar Margeirsson kvikmyndatónskáld og fyrirtæki hans Pitch Hammer Music um tónlistina í fyrrnefndri stiklu . Að sögn Veigars er um að ræða frumsamda tónlist frá Pitch Hammer í stiklunni , með óljósum tilvitnunum í Stephen Sondheim-lagið „ Send in the Clowns “ . „ Í blálokin á stiklunni syngur enginn annar en Frank Sinatra sjálfur , “ segir Veigar í samtali við mbl.is . „ Það vill reyndar svo til að ég hef alltaf haft mikið dálæti á þessu lagi hans Sondheim . Þetta er gullfalleg tónsmíð . ” Veigar segir að í Hollywood tali menn um mikinn leiksigur Phoenix í rullunni . „ Hann er alveg klikkaður í þessu . Ég flaug upprunalega til Los Angeles í apríl sl. til að vinna í þessu og sjá hluta af efniviðnum . Það mátti ekki senda mér neitt efni á rafrænu formi af ótta við að eitthvað kynni að leka út . “ Ekki dæmigerð ofuhetjumynd Þó að Veigar megi samkvæmt trúnaðarsamningum ekki segja neitt frá því sem hann hefur séð úr myndinni , má hann þó segja að ekki sé um dæmigerða ofurhetjumynd að ræða . Meira sé um að ræða eins konar persónuleikastúdíu á Jókernum . „ Ég held að fólk verði ekki svikið . Það sem ég sá af myndinni kom mér mikið á óvart . “ Leikstjóri kvikmyndarinnar er Todd Philips sem þekktur er fyrir The Hangover-myndirnar og Old School meðal annars . „ Hann kemur úr óvæntri átt , og er ekki einhver sem menn hefðu veðjað á fyrir fram sem leikstjóra svona myndar . “ Veigar segir að vinnan við tónlistina í Joker stiklunni hafi verið eitt af skemmtilegri verkefnum ársins hjá Pitch Hammer , og frumsýning stiklunnar í gær sé endapunkturinn á ferli sem staðið hafi síðan í apríl . Myndin verður frumsýnd hér á Íslandi 4. október nk . Sjáðu stikluna hér fyrir neðan og hlustaðu á tónlist Veigars :